1.Uvod

Uredba (EU) 2019/1241 Europskog parlamenta i Vijeća („Uredba”) stupila je na snagu 14. kolovoza 2019. Njome se utvrđuju EU-ove tehničke mjere očuvanja kojima se uređuje kako se, gdje i kada može obavljati ribolov.

Svrha je ovih tehničkih mjera pridonijeti postizanju ciljeva zajedničke ribarstvene politike („ZRP”) [kako je definirana u Uredbi 1380/2013 („Uredba o ZRP-u”)] i postizanju dobrog stanja okoliša kako je utvrđeno u Okvirnoj direktivi o pomorskoj strategiji i relevantnim odredbama Direktive o pticama i Direktive o staništima . Ribolov u skladu s najvišim održivim prinosom i s odgovarajućim tehničkim mjerama služi za povećanje prinosa ciljanih ribljih stokova uz istodobno smanjenje neželjenih (usputnih) ulova i utjecaja na osjetljiva staništa, bilo selektivnošću u pogledu veličine (izbjegavanjem malih riba) bilo u pogledu vrsta (izbjegavanjem određenih vrsta). Ove su mjere ključne za učinkovitu provedbu politike EU-a o odbačenom ulovu i za obveze iskrcavanja. Države članice i gospodarski subjekti trebali bi dati prednost odabiru boljeg ribolovnog alata i boljih tehnika da bi se u najvećoj mogućoj mjeri izbjegao i smanjio neželjeni ulov.

Uredbom su uvedeni pristupi koji se temelje na rezultatima i „regionalizaciji”. U njoj su utvrđena opća pravila koja se primjenjuju na sve vode EU-a te je predviđeno donošenje tehničkih mjera koje odgovaraju regionalnim posebnostima ribarstva. Taj pristup koji se temelji na regionalizaciji i rezultatima osmišljen je u okviru ZRP-a kako bi se ribarima približio proces donošenja odluka. Njime se države članice i sektor ribarstva i potiče da preuzmu aktivnu ulogu u njihovu stvaranju i provedbi.

U skladu s člankom 31. stavkom 1. Uredbe, u ovom se izvješću preispituje način na koji se Uredba trenutačno provodi. To prvo izvješće trebalo je dostaviti do 31. prosinca 2020., ali je odgođeno zbog pandemije bolesti COVID-19. To izvješće sadržava najnovije dostupne znanstvene savjete.

Objavljuje se dvije godine od stupanja na snagu ove Uredbe. Zbog kratkog razdoblja koje je prošlo između donošenja, provedbe i praćenja, prikupljanja podataka te znanstvene i tehničke procjene, nije bilo moguće u potpunosti procijeniti jesu li ciljevi Uredbe ispunjeni na regionalnoj razini ili na razini EU-a. Stoga se ovo prvo izvješće usredotočuje na analizu:

·učinka prethodnih tehničkih mjera,

·trenutačnog stanja, i

·mjera koje se planiraju u bliskoj budućnosti za provedbu Uredbe.

U aktualnom izvješću, kao odgovor na mandat iz članka 31. stavka 1. Uredbe, predstavljena je i osnova na temelju koje će ZRP pridonijeti „Akcijskom planu za očuvanje ribolovnih resursa i zaštitu morskih ekosustava” (dalje u tekstu „akcijski plan”) kako je najavljeno u Strategiji EU-a za bioraznolikost do 2030. U njemu će se navesti područja koja će iziskivati više rada.

2.Izvori informacija

Ovo se izvješće temelji na znanstvenim procjenama i doprinosima Znanstvenog, tehničkog i gospodarskog odbora za ribarstvo („STECF”) i Međunarodnog vijeća za istraživanje mora („ICES”). U potpunosti su uzeta u obzir stajališta i mišljenja zaprimljena od 23 države članice, osam savjetodavnih vijeća i 37 dionika prikupljena ciljanim internetskim savjetovanjem. Detaljan opis znanstvenih doprinosa i rezultata savjetovanja nalazi se u radnom dokumentu službi Komisije priloženom ovom izvješću.

3.Mjerenje napretka